Dotačná komisia

Zápisnica  zo zasadnutia Dotačnej  komisie zo dňa  18. 05. 2020

Prítomní:  
členovia komisie: 
Ing. Monika Ďurajková, PaedDr. Mária Barancová, Mgr. Boris Čechvala, 
Ing. Marcela Kulifajová, , Ing. Martin Patoprstý, Silvia Pilková, Mgr. Michal Vicáň, Nikolaj Gečevský, Ing. arch. Lucia Štasselová

Neprítomný: Mgr. ET Mgr. Marek Machata 

Hostia: Ing. Günther Furin, Ing. Alena Lehotayová

zapisovateľka:
Beata Tomášová

Program:

1.	Otvorenie
2.	Dotačný program pre rok 2020 - aktuálna situácia
3.	Diskusia a prijatie rozhodnutia dotačnej komisie ohľadom poskytovania dotácií pre rok 2020
4.	Spôsob hodnotenia dotácií (podmienený bod rozhodnutím v bode 3)
5.	Rôzne
6.	Záver

K  bodu 1:  
Otvorenie___________________________________________________________________
Rokovanie komisie viedla predsedníčka Dotačnej komisie (ďalej len DK) Ing. Ďurajková. Predsedníčka DK na úvod poďakovala tajomníčke komisie za jej prácu počas pandémie.
Na úvod privítala hostí aj členov komisie a následne si členovia DK odsúhlasili program. 

Predsedníčka komisie navrhla do budúcnosti, pre prípad opakovania pandémie alebo inej nemožnosti komisie sa stretnúť osobne, nasledovné uznesenie, ktoré by bolo následne zapracované do aktuálneho štatútu DK. P. Patoprstý poznamenal, že komisia v zmysle štatútu môže online „per rollam“ hlasovať, okrem hlasovania o schvaľovaní žiadostí. Predsedníčka DK toto potvrdila, no navrhla rozšíriť možnosť DK sa stretnúť aj virtuálne, ak by bolo potrebné veci rozdiskutovať, nie len o nich hlasovať.

Uznesenie:
	/1/ V prípade nevyhnutnej a neodkladnej potreby, v časovej tiesni, z preventívnych alebo karanténnych dôvodov pri ochrane zdravia ľudí alebo z iných vážnych dôvodov môže predseda komisie alebo iná osoba oprávnená zvolať zasadnutie komisie, rozhodnúť o tom, že sa zasadnutie komisie uskutoční formou elektronických prostriedkov (ďalej len „rokovanie na diaľku“). Rozhodnutie predsedu komisie alebo inej osoby oprávnenej zvolať zasadnutie komisie o rokovaní na diaľku musí byť vždy riadne zdôvodnené.

	/2/ Rokovanie na diaľku sa vykoná tak, že tajomník komisie, poverený predsedom komisie alebo inou osobou oprávnenou zvolať zasadnutie komisie, zašle všetkým členom komisie do schránky elektronickej pošty (e-mail) URL link online internetovej služby vzdialenej komunikácie, a to v lehote na zvolanie zasadnutia komisie spolu s pozvánkou a programom zasadnutia komisie. URL link online internetovej služby vzdialenej komunikácie zašle tajomník komisie aj ďalším účastníkom zasadnutia komisie. 

/3/ Pri vyhodnotení účasti na zasadnutí komisii pri rokovaní na diaľku sa za prítomných členov komisie považujú len tí členovia, ktorí sa počas rokovania komisie prihlásili do online internetovej služby vzdialenej komunikácie. Pri vyhodnotení hlasovania sa za prítomných členov komisie považujú len tí členovia, ktorí boli v čase hlasovania pripojení v online internetovej službe vzdialenej komunikácie.

Hlasovanie:            za:  2 (Čechvala, Ďurajková)
                           proti:  0
                     zdržal sa:  6 (Patoprstý, Vicáň, Barancová, Kulifajová, Pilková, Gečevský)

Ing. arch. Lucia Štasselová prišla po tomto hlasovaní a následne požiadala o pripojenie p. Mgr. ET Mgr. Mareka Machatu, ktorý nemohol pre zdravotné problémy byť na komisii prítomný. Pripojenie komisia jednohlasne odsúhlasila.
V zmysle štatútu DK nemal Mgr. ET Mgr. Marek Machata hlasovacie právo.

Hlasovanie:            za:  9
                           proti:  0
                     zdržal sa:  0

K  bodu 2:  
Dotačný program pre rok 2020 - aktuálna situácia
Predsedníčka DK privítala pani A. Lehotayovú, vedúcu ekonomického odboru, ktorá oboznámila ostatných členov komisie s aktuálnou situáciou rozpočtu MČ po zohľadnení výpadkov príjmov kvôli korona vírusu. Následne sa členovia DK pýtali dodatočné otázky spojené s rozpočtom. 

Objem finančných prostriedkov určených v príslušnom rozpočtovom roku na poskytovanie dotácií, ktorý schválilo miestne zastupiteľstvo pri schvaľovaní rozpočtu mestskej časti, v sume 253 398,00 eur v rozpočte zatiaľ ostáva a je na rozhodnutí miestneho zastupiteľstva, či táto suma aj ostane v rozpočte, pričom odporúčanie by malo vychádzať z DK.

Následne tajomníčka komisie informovala členov komisie o počte prijatých žiadostí. Bolo doručených 83 žiadostí o komunitnú dotáciu a 16 žiadostí o rozvojovú dotáciu.
Spracovaných miestnym úradom – tajomníčkou komisie bolo 15 žiadostí o rozvojovú dotáciu a 73 žiadostí o komunitnú dotáciu, ktoré spĺňali kritériá na hodnotenie a boli posunuté do hodnotiaceho procesu. Jedna žiadosť o rozvojovú dotáciu bola vyradená z procesu hodnotenia z dôvodu zaslania žiadosti po termíne a  10 žiadostí o komunitnú dotáciu bolo vyradených z dôvodu nekompletnosti žiadosti (chýbajúce prílohy, formálne náležitosti žiadosti podľa VZN). DK berie na vedomie zoznam vyradených žiadostí, ktorý spracovala tajomníčka. DK berie na vedomie predložené žiadosti, ktoré spĺňajú kritéria a bude ich posudzovať. Tajomníčka komisie zašle členom komisie prehľadnú tabuľku s úplnými žiadosťami o rozvojovú, komunitnú dotáciu a s vyradenými žiadosťami o rozvojovú a komunitnú dotáciu.

K bodu 3:
Diskusia a prijatie rozhodnutia dotačnej komisie ohľadom poskytovania dotácií pre rok 2020

Predsedníčka DK na úvod tohto bodu predostrela 3 alternatívy do diskusie, čo s dotačným programom pre rok 2020. Prvá alternatíva spočíva v poskytovaní dotácií v plnej sume tak, ako bolo zastupiteľstvom odsúhlasené, druhá alternatíva spočíva v poskytovaní dotácií v obmedzenej sume a 3 alternatíva spočíva v neposkytovaní dotácií v roku 2020. 

Pán kontrolór vystúpil s jeho podnetmi do diskusie a upozornil členov DK na potencionálne hrozby z hľadiska rozpočtu, pri situácií spojenej s dlhom MČ a tiež s hrozbou vymáhať už raz poskytnuté prostriedky od prijímateľov. Upozornil aj na možnú obavu, čo ak sa pandémia vráti a nebude možné projekt uskutočniť.

Následne každý člen DK vyjadril svoj názor na predmetnú diskusiu o poskytovaní dotácií pre rok 2020. DK sa ujednotila v názore, že dotácie pre rok 2020 chce poskytovať. Následne predsedníčka DK dala hlasovať o tomto uznesení:

Uznesenie: 
DK súhlasí s poskytnutím rozvojových aj komunitných dotácií v roku 2020 z rozpočtu MČ, pričom o čerpanej sume z položky na dotácie rozhodne až po prehodnotení žiadostí.

Hlasovanie:            za:  9
                           proti:  0
                     zdržal sa:  0

K bodu 4:
Spôsob hodnotenia dotácií (podmienený bod rozhodnutím v bode 3)

Následne členovia DK diskutovali o spôsobe hodnotenia dotácií. P. Vicáň navrhol, aby si každý člen komisie preštudoval každú žiadosť a aby sa konkrétne žiadosti neprideľovali dvojiciam hodnotiteľov, ako tomu bolo minulý rok. Členovia DK sa zhodli na tom, že mnoho žiadostí bude vyradených rýchlo, vzhľadom na časový faktor a rizikovosť. Pani Barancová vzniesla obavu, že mnoho projektov má v rozpočte neadekvátne vysoké sumy za honoráre a odmeny. Predsedníčka DK poznamenala, že každý člen DK môže navrhnúť vyškrtnúť ktorúkoľvek položku z rozpočtu, prípadne navrhnúť ju ponížiť. 

Uznesenie:
DK súhlasí, aby každý člen DK hodnotil každú žiadosť o rozvojovú dotáciu a komunitnú dotáciu.

Hlasovanie:            za:  9
                           proti:  0
                     zdržal sa:  0

Následne členovia DK diskutovali o kritériách hodnotenia a bodovaní žiadostí. Predsedníčka DK navrhla aplikovať rovnaký spôsob hodnotenia, ako minulý rok, to znamená prideľovať body za jednotlivé kritériá pre každú žiadosť, pričom by sa body vkladali do online portálu, ktorý MČ mala k dispozícií aj pre podávanie žiadostí. Následne by sa urobilo poradie podľa bodov, pričom by sa o každej žiadosti ešte samostatne hlasovalo.

P. Vicáň navrhol z dôvodu zrýchlenia a zefektívnenia času hodnotiť projekty formou hlasovania členov DK s cieľom rýchleho ukončenia procesu hodnotenia.
P. Štasselová vzniesla obavu, čo ak členovia DK schvália v prvom kole hlasovania viac žiadostí, ako má DK rozpočet k dispozícií. P. Štasselová taktiež apelovala na členov DK, aby využili funkcionalitu portálu, kde je online hodnotenie žiadostí posledným krokom.

Uznesenie:
DK súhlasí s hlasovaním na ďalšom zasadnutí DK o jednotlivých žiadostiach zvlášť bez prideľovania bodového hodnotenia v elektronickom portáli.

Hlasovanie:            za:  6 (Patoprstý, Vicáň, Kulifajová, Gečevský, Pilková, Barancová)
                           proti:  2 (Ďurajková, Štasselová)
                     zdržal sa:  1 (Čechvala)

K bodu 5:
Rôzne______________________________________________________________________
Predsedníčka DK informovala členov DK, o dobrovoľnej možnosti ohodnotiť žiadosti bodovaním podľa kritérií. 

K bodu 6:
Záver______________________________________________________________________
Predsedníčka DK poďakovala všetkým za účasť a ukončila zasadnutie DK. Najbližšie pracovné stretnutie DK bude 25.05.2020 (pondelok) o 10.15 h. v zasadačke B2 na MÚ Ružinov, kedy DK vyhodnotí žiadosti o rozvojové a Komunitné dotácie. 

V Bratislave dňa   20. 05. 2020

Ing. Monika Ďurajková, v.r.

PaedDr. Mária Barancová, v.r.

Mgr. Boris Čechvala, v.r.

Ing. Marcela Kulifajová,  v.r.

Ing. Martin Patoprstý,  v.r.

Silvia Pilková,  v.r.

Mgr. Michal Vicáň, v.r.

Nikolaj Gečevský,  v.r.

Ing. arch. Lucia Štasselová,  v.r.